Nalazi li se svrha života i razlog našeg postojanja u posjedovanju? Jesmo li zaista rođeni da bismo bili hodajuće reklame za najnovije i najmodernije proizvode? Sudeći po slici današnjice, jesmo. Samo jedan pogled na našu stvarnost dovoljan je da uvidimo kako su ulice preplavljene tenisicama i starkama marki Converse, Nike, Adidas i slično tome, a velika većina ljudi u rukama drži najnoviji model „pametnog telefona“. A govori se da živimo u doba recesije, krize. Zaista, odakle onda novac za sav taj luksuz? Promišljajući malo dublje o prirodi suvremenog čovjeka, zaključujemo kako se, bez obzira na materijalno stanje, odnekud nađe novac za najnovije proizvode za koje televizija i časopisi tvrde da su „must have“ ove sezone. U takvome društvu čak i ljubav postaje kupoprodajni proizvod, što je najjasnije vidljivo u odnosima roditelja i djeteta u vrijeme blagdana, rođendana i raznih drugih prigoda, ali i svakodnevno. Ljubav se kupuje darovima, a što su oni bolji, ljepši i skuplji, osmijeh na licu djeteta je veći. No to je veselje kratkoročno i osmijeh ubrzo kopni zbog želje za još više, još bolje, još novije, koja se poput otrova širi srcima. Što se više ima, to se više želi, a nezadovoljstvo je sve veće. Je li moguće na takvim natrulim temeljima graditi zdrave i stabilne međuljudske odnose? Teško. Zbog čega onda to činimo? Nisu li sve te skupe stvari dijelovi maske koju kreiramo kako bismo bili zamijećeni, kako bismo zauzeli neko mjesto u društvu i životu? Materijalizam današnjeg doba krik je nesretna ljudskog srca za pažnjom, ljubavlju i individualizmom. Sve je više glamura, luksuza, blistava nakita, sjajnih izloga i svijetlećih reklama na ulicama, a sve je manje sjaja u očima, radosti u srcima i života u ljudima. Nitko ne vidi tu ogromnu prazninu koja se krije iza kulise savršenstva i perfekcije. Od silne svjetlosti koja sija iz ulica, nitko ne zamjećuje mrak što se krije u ljudima.

Laura Lončar, 2.a